Document ID: 31994D0316

ΑΠΟΦΑΣΗ ΤΗΣ ΕΠΙΤΡΟΠΗΣ της 29ης Απριλίου 1994 σχετικά με την εισαγωγή στην Κοινότητα νωπού χοιρείου κρέατος, προϊόντων χοιρείου κρέατος, ζώντων χοίρων, σπέρματος χοίρου και εμβρύων χοίρων από την Αυστρία και την τροποποίηση των αποφάσεων 93/451/ΕΟΚ, 91/449/ΕΟΚ, 93/432/ΕΟΚ και 93/199/ΕΟΚ (94/316/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές βοοειδών, χοιροειδών, αιγοειδών και προβατοειδών, νωπών κρεάτων ή προϊόντων με βάση το κρέας προελεύσεως τρίτων χωρών (1), όπως τροποποιήθηκε τελευταία από τον κανονισμό (ΕΟΚ) αριθ. 1601/92 (2), και ιδίως τα άρθρα 6, 11, 15, 16, 21α και 22,
την οδηγία 91/496/ΕΟΚ του Συμβουλίου της 15ης Ιουλίου 1991 για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προελεύσεως τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ (3), όπως τροποποιήθηκε τελευταία από την απόφαση 92/438/ΕΟΚ (4), και ιδίως το άρθρο 18,
την οδηγία 90/675/ΕΟΚ της 10ης Δεκεμβρίου 1990 για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προελεύεσεως τρίτων χωρών που εισάγονται στην Κοινότητα (5), όπως τροποποιήθηκε τελευταία από την οδηγία 92/118/ΕΟΚ (6), και ιδίως το άρθρο 19,
Εκτιμώντας:
ότι, με την απόφαση 93/451/ΕΟΚ της Επιτροπής (7), θεσπίζονται οι υγειονομικοί όροι οι σχετικοί με τα ζώα και το υγειονομικό πιστοποιητικό για τις εισαγωγές νωπού κρέατος από την Αυστρία-
ότι, με την απόφαση 91/449/ΕΟΚ της Επιτροπής (8), όπως τροποποιήθηκε τελευταία από την απόφαση 94/59/ΕΚ (9), καθορίζεται το υπόδειγμα για το υγειονομικό πιστοποιητικό εισαγωγών προϊόντων κρέατος από την Αυστρία-
ότι, με την απόφαση 93/432/ΕΟΚ της Επιτροπής (10), θεσπίζονται οι υγειονομικοί όροι που αφορούν τα ζώα και το κτηνιατρικό πιστοποιητικό για τις εισαγωγές κατοικιδίων χοίρων και βοοειδών από την Αυστρία-
ότι, με την απόφαση 93/199/ΕΟΚ της Επιτροπής (11), όπως τροποποιήθηκε τελευταία από την απόφαση 93/504/ΕΟΚ (12) θεσπίζονται οι υγειονομικοί όροι που αφορούν τα ζώα και το υπόδειγμα για το κτηνιατρικό πιστοποιητικό εισαγωγών σπέρματος χοίρων από τις τρίτες χώρες συμπεριλαμβανομένης και της Αυστρίας-
ότι, με την απόφαση 92/265/ΕΟΚ της Επιτροπής (13) όπως τροποποιήθηκε τελευταία από την απόφαση 93/427/ΕΟΚ (14), απαγορεύονται οι εισαγωγές σπέρματος χοίρου, εμβρύων χοίρου, κρέατος αγριόχοιρου και προϊόντων χοιρείου κρέατος από ορισμένες περιφέρειες της Αυστρίας-
ότι, σύμφωνα με τις νέες πληροφορίες τις οποίες παρείχαν οι αυστριακές αρχές φαίνεται ότι η κατάσταση βελτιώθηκε στην περιφέρεια Steiermark και ότι είναι δυνατό να επιτραπούν οι εισαγωγές από την περιφέρεια αυτή-
ότι, για λόγους διαφάνειας, απαιτείται να καταργηθεί η απόφαση 92/265/ΕΟΚ και να τροποποιηθούν οι υπόλοιπες αποφάσεις αναλόγως-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Τα κράτη μέλη δεν θα επιτρέψουν τις εισαγωγές χοίρων, σπέρματος χοίρου, νωπού κρέατος και προϊόντων κρέατος αυτού του είδους ζώων συμπεριλαμβανομένων και των αγριόχοιρων από την επικράτεια της Αυστρίας με εξαίρεση τα προϊόντα κρέατος τα οποία έχουν υποστεί θερμική επεξεργασία σε ερμητικά κλειστούς περιέκτες με τιμή Fo ίση ή μεγαλύτερη από 3,00, άλλως που έχουν υποστεί θερμική επεξεργασία κατά την οποία η θερμοκρασία στο κέντρο της διάταξης είναι τουλάχιστον 70oC, ή έχουν υποστεί επεξεργασία με φυσική ζύμωση ή ωρίμανση τουλάχιστον εννέα μηνών για το χοιρομέρι βάρους όχι κατώτερου από 5,5 χιλιόγραμμα και η οποία παρουσιάζει τα ακόλουθα χαρακτηριστικά:
- aW ίση ή μικρότερη από 0,93,
- pH ίσο ή μικρότερο από 6.
2. Τα κράτη μέλη δεν επιτρέπουν την εισαγωγή εμβρύων οικοσίτων χοίρων από την Αυστρία.
3. Η απαγόρευση που αναφέρεται στις παραγράφους 1 και 2 δεν θα εφαρμόζεται για τις περιοχές: Vorarlberg, Tirol, Oberoesterreich, Burgenland, Kaernten, Steiermark και Wien.
Άρθρο 2
Το παράρτημα Β της απόφασης 93/451/ΕΟΚ τροποποιείται ως εξής:
1. Μετά τους όρους "Χώρα εξαγωγής: Αυστρία" οι όροι "(Burgenland, Tirol, Oberoesterreich, Vorarlberg, Kaernten, και Wien)", αντικαθίστανται από τους όρους "(Vorarlberg, Tirol, Oberoesterreich, Burgenland, Kaernten, Steiermark και Wien)".
2. Στο τμήμα IV σημείο Ι και 2, μετά τους όρους "επικράτεια της Αυστρίας" αντικαθίστανται οι όροι "(Burgenland, Tirol, Oberoesterreich, Vorarlberg, Kaernten και Wien)" από τους όρους "(Vorarlberg, Tirol, Oberoesterreich, Burgenland, Kaernten, Steiermark και Wien)".
Άρθρο 3
Στο παράρτημα Α μέρος ΙΙ της απόφασης 91/449/ΕΟΚ μετά τον όρο "Αυστρία" αντικαθίστανται οι όροι "(Vorarlberg, Tirol, Oberoesterreich, Burgenland, Kaernten, και Wien)" από τους όρους "(Vorarlberg, Tirol, Oberoesterreich, Burgenland, Kaernten, Steiermark και Wien)".
Άρθρο 4
Η απόφαση 93/432/ΕΟΚ τροποποιείται ως εξής:
1. Στα παραρτήματα Γ και Δ μετά τους όρους "Χώρα εξαγωγής: Αυστρία" αντικαθίστανται οι όροι "κρατίδια (Vorarlberg, Τυρόλο, Άνω Αυστρία, Kaernten, και Burgenland)" από τους όρους "κρατίδια (Vorarlberg, Tirol, Oberoesterreich, Burgenland, Kaernten, Steiermark και Wien)".
2. Στα παραρτήματα Γ και Δ τμήμα V παράγραφος 1 και παράγραφος 2 στοιχείο α) μετά τον όρο "Αυστρία" αντικαθίστανται οι όροι "(Vorarlberg, Τυρόλο, Άνω Αυστρία, Kaernten, και Burgenland)" από τους όρους "κρατίδια (Vorarlberg, Tirol, Oberoesterreich, Burgenland, Kaernten, Steiermark και Wien)".
Άρθρο 5
Στο παράρτημα Α μέρος 2 της απόφασης 93/199/ΕΟΚ μετά τον όρο "Αυστρία" αντικαθίστανται οι όροι "Burgenland, Salzburg, Tirol, Vorarlberg, Upper Austria" από τους όρους "Vorarlberg, Tirol, Oberoesterreich, Burgenland, Kaernten, Steiermark και Wien".
Άρθρο 6
Η απόφαση 92/265/ΕΟΚ καταργείται.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 29 Απριλίου 1994.

Labels: 18
17
6